"Tuzalib ketsam, albatta, sportga qaytaman" — Qariyb 1 yildan buyon gematologiya bo`yicha davolanayotgan sportchi

Inson hayotida ba`zan yaxshi, ba`zan yomon kunlar bo`ladi. Boshiga taqdir sinovlari tushganlar uchun ko`mak berish odamiylik namunasidir. Gazetaning o`tgan sonlarida Anemiya va leykemiya xayriya jamoat fondiga moddiy yordam so`rab murojaat qilgan 4 nafar bemorning ijtimoiy murojaatlarini yurtdoshlarimizga havola qilgan edik. Ushbu loyihamiz boshlangandan buyon xayr-saxovatli muxlislardan maxsus hisob-raqamiga muayyan xayriya mablag`lar kelib tushdi. Muruvvatli yurtdoshlarimizga ko`mak berishgani uchun chuqur tashakkur bildiramiz. Yordamga muhtoj bemorlarning murojaatlarini e`lon qilishda davom etamiz.
Dinara, 44 yosh, Toshkent shahri, 
tashxis: epilepsiya
— Men 20 yildan buyon tutqanoq kasalligidan aziyat chekaman. Bir nafar o`g`limni yolg`iz voyaga etkazdim. Hozirda u universitet talabasi. Shu paytgacha juda ko`p davolandim, dardimga chora topilmadi. Kasalligim har qanday paytda xuruj qilib qolishi mumkin. Xuruj vaqtida qaltis yiqilib, bir necha marta burnim va tishimni sindirdim, so`ng davolatdim. Shuning uchun onam yolg`iz qoldirmaydilar, doim yonimda bo`lishga harakat qiladilar. Ammo hozir qarib qolganlar. 
Kasallik tufayli xotiram va eshitish qobiliyatimni yo`qotyapman. 440 ming so`m nafaqam dori-darmonlarga etmaydi. Anemiya va gematologiya fondidan bir necha marta xayriya yordami oldim. Ammo bizdek muntazam davolanishi kerak bo`lgan bemorlar ko`p, hammasiga pul etkazish qiyin... Shuning uchun yurtdoshlarimizdan yordam so`ramoqchiman. Imkoningiz bo`lsa, mehringizni darig` tutmang!
Ramazon, 18 yosh, Surxondaryo viloyati, 
tashxis: leykoz.
— Mana, 8 oydan buyon gematologiya shifoxonasida davolan­yapman. Avval leykoz tashxisi qo`yildi. Keyin 3 oy oldin koronavirus yuqtirib, Zangiotada davolanib chiqdim. Bu kasallik menda juda qiyin o`tdi. Avval umuman kasal bo`lmagandim. Kurash, tosh ko`tarish kabi sport turlari bilan shug`ullanardim. Bir necha marta tumandagi musobaqalarda qatnashib, g`olib bo`lganman. Hozir shifoxonada bepul kimyoterapiya qabul qilyapman. Onam ham ishdan qolib, bu erda menga qarayaptilar. 
Ayrim qimmat dorilarga pulimiz yo`q. Tuzalishim uchun shularni olishim zarur ekan. Shu sababli muruvvatli insonlardan yordam so`rayman. Kasalim tuzalib ketsa, albatta, sportga qaytaman, nasib qilsa hali jahon chempioni bo`laman.
Saxovatli yurtdoshlarimizdan quyidagi karta raqamiga mablag` o`tkazishlarini so`raymiz: 
8600 0304 2283 9898.
Pul o`tkazishni barcha bank bo`limlari yoki mobil telefonda pul ko`chirish tizimlari orqali amalga oshirishingiz mumkin. Pul ko`chirilganligi haqidagi ma`lumotni “skrinshot” qilib +998 95 194 64 16 raqami orqali @darakchipochta telegram manziliga yuborishingizni so`raymiz.
                                                                                                                                                                           Manzura Bekjonova